FI Euroopan unionin virallinen lehti CE 84/115

(2004/C 84 E/0151)

KIRJALLINEN KYSYMYS P-3909/03

esittäjä(t): Francesco Fiori (PPE-DE) komissiolle

(10. joulukuuta 2003)

Aihe: Puitedirektiivi

Ottaen huomioon puitedirektiivin (2002/21/EY (1)) 7 artiklan ja johdanto-osan kappaleet 36 ja 37, miten taataan, että kyseisten elinten toiminta on avointa ja mahdollistaa vuorovaikutuksen teollisuuden kanssa ja toimivallan selkeän määrittelyn yhdenmukaistamista ajatellen?

Uudessa puitedirektiivissä eurooppalaisten sääntelyelinten työryhmä (ERG) on saanut yksinomaan neuvoa-antavan aseman, kun taas Euroopan komissiolla olisi sille perustamissopimuksessa myönnetyn toimivallan perusteella oltava keskeinen asema uusien puitteiden johdonmukaisen soveltamisen varmistamisessa. Miten komissio aikoo näin ollen toimia ERG:ssä varmistaakseen, että se pystyy pitämään kiinni omasta asemastaan uuden puitesopimuksen johdonmukaisen soveltamisen varmistamisessa yhteisön säännöstössä asetettujen tavoitteiden mukaisesti?

Erkki Liikasen komission puolesta antama vastaus

(28. tammikuuta 2004)

Sähköisten viestintäverkkojen ja -palvelujen yhteisestä sääntelyjärjestelmästä 7. maaliskuuta 2002 annetun parlamentin ja neuvoston direktiivin 2002/21/EY (puitedirektiivin) 7 artikla on osoitettu jäsenvaltioiden kansallisille sääntelyviranomaisille, jotka suorittavat ennakko sääntelyyn liittyviä tehtäviään sähköisen viestinnän sääntelyjärjestelmän mukaisesti. Kansallisten sääntelyviranomaisten on 7 artiklan mukaan tehtävä yhteistyötä ”avoimesti, jotta varmistetaan” uuden sääntelyjärjestelmän ”säännösten yhdenmukainen soveltaminen kaikissa jäsenvaltiossa”. Kuten arvoisa parlamentin jäsen on todennut, kyseiset säännökset edellyttävät yhteisön sääntelyviranomaisilta avoimuutta.

Yritysten kanssa tehtävän yhteistyön osalta voidaan todeta, että puitedirektiiveissä säädetyillä menettelyillä annetaan asianomaisille osapuolille mahdollisuus vaikuttaa ehdotettuihin toimenpiteisiin, jotka sääntelyviranomaiset sitten hyväksyvät. Ennen kuin toteutetaan merkityksellisiin markkinoihin huomattavalla tavalla vaikuttavia toimenpiteitä eli esimerkiksi katsotaan jollakin yrityksellä olevan merkittävää markkinavoimaa, kansallisen sääntelyviranomaisen on annettava asianomaisille osapuolille mahdollisuus esittää kohtuullisessa määräajassa lausuntonsa puitedirektiivin 6 artiklan mukaisesti. Määräajan kuluessa yritykset ja muut asianomaiset osapuolet voivat esittää lausuntonsa toimenpiteestä. Jäsenvaltioiden on perustettava yhtenäinen tiedotuspiste, jonka kautta kolmannet osapuolet voivat vaivatta saada tietoa kaikista senhetkisistä kuulemisista.

Kuten johdanto-osan 36 ja 37 kappaleessa säädetään, komissio on perustanut eurooppalaisen sääntely-elinten työryhmän (European Regulators Group, ERG), jossa jäsenvaltioiden kansalliset sääntelyviranomaiset tekevät yhteistyötä. ERG on väline, jonka avulla edistetään yhteisön säännöstön johdonmukaista ja yhdenmukaistettua soveltamista. Tältä osin on muistettava, että ERG:n jäsenet ovat itsenäisiä sääntelyviranomaisia, joiden vastuulla on uuden sääntelyjärjestelmän jokapäiväinen soveltaminen siltä osin kuin niille on myönnetty toimivaltuudet yhteisön oikeuden täytäntöönpanemiseksi annetussa kansallisessa lainsäädännössä.

Euroopan unionista tehdyn sopimuksen ja EY:n perustamissopimuksen 211 artiklan mukaan komission tehtävänä on huolehtia siitä, että perussopimusten määräyksiä ja toimielinten niiden nojalla toteuttamia toimenpiteitä [eli annettuja direktiivejä] noudatetaan. Näin ollen komission tehtävänä suhteessa yhteisön oikeuteen on huolehtia sääntöjen moitteettomasta soveltamisesta, mutta ei korvata kansallisia sääntelyviranomaisia sinänsä.

Eurooppalaisen sääntelyelinten työryhmä on osa sähköisten viestinnän sääntelyjärjestelmän suunniteltua institutionaalista perusrakennetta, jolla pyritään varmistamaan merkityksellisten säännösten johdonmukainen soveltaminen kaikissa jäsenvaltioissa. Komissio loi sen neuvonantajakseen ja avustajakseen, joka toimii muun muassa kansallisten viranomaisten ja komission välisenä rajapintana edistäen sisämarkkinoiden kehitystä, joka on yksi EY:n perustamissopimuksen päätavoitteista, ja helpottaen komission ja kansallisten sääntelyviranomaisten välistä yhteistyötä avoimesti sääntelyjärjestelmän johdonmukaisen soveltamisen varmistamiseksi. ERG toimii ”pohdinta-, keskustelu- ja neuvonantoelimenä” sähköisen viestinnän alalla (2). Näin ollen on selvää, että ERG on komissiolle neuvoja antava ryhmä eikä itsenäinen täytäntöönpanoelin. Sen ensisijaisia tehtäviä ovat neuvojen antaminen komissiolle ja avustaminen sääntelyjärjestelmän johdonmukaisessa soveltamisessa. Toisin sanoen ERG osaltaan edistää aktiivisesti täydentävien toimenpiteiden, kuten suositusten, valmistelua uudessa sääntelyjärjestelmässä antamalla komissiolle asiantuntevia neuvoja, mutta vastuu yhteisön oikeuden täytäntöönpanosta on vastedeskin komission tehtävä EY:n perustamissopimuksen mukaisesti.

ERG:n mahdollisuus harjoittaa toimintaa omissa nimissään — esimerkiksi julkaisemalla keskusteluasiakirjoja ja työohjelman — ei aseta tätä työnjakoa ja toimielinten välistä tasapainoa millään muotoa kyseenalaiseksi. Viimeksi mainittu toiminta on yksinkertaisesti seurausta siitä, että ERG hoitaa niitä tehtäviä, joita varten se on perustettu. ERG perustettiin komission päätöksellä ja toimii kyseisessä päätöksessä määritellyn toimivallan mukaisesti.

ERG:n perustaminen ei aseta kyseenalaiseksi sitä, että komissio valvoo ja tarkkailee uuden sääntelyjärjestelmän soveltamista ja että komissiolla on aloiteoikeus EY:n perustamissopimuksen mukaisesti.

Yhteisön oikeuden mukaiset komission valtuudet ja velvollisuudet ovat lähtöisin EY:n perustamissopimuksen määräyksistä, joissa se velvoitetaan varmistamaan, että yhteisön oikeuden soveltaminen ja täytäntöönpano on moitteetonta. Tehdessään ERG:n kanssa yhteistyötä komissio ei luovuta ERG:lle mitään yhteisön oikeuden täytäntöönpanoon ja valvontaan liittyviä, EY:n perustamissopimuksen mukaisia valtuuksiaan. Tämän vuoksi komissio katsoo, että ERG:n toiminta ja komission osallistuminen siihen eivät vaaranna komission toimimista yhteisön oikeuden valvojana. Lisäksi komissio hoitaa tehtävänsä eli varmistaa, että yhteisön oikeutta ja erityisesti uutta järjestelmää sovelletaan johdonmukaisesti ja noudattaen yhteisön oikeudessa säädettyjä tavoitteita.

(1) EYVL L 108, 24.4.2002, s. 33.

(2) Sähköisen viestinnän verkkoja ja palveluja käsittelevän eurooppalaisen sääntelyviranomaisten ryhmän perustamisesta 29 päivänä heinäkuuta 2002 tehdyn komission päätöksen 2002/627/EY johdanto-osan 7 kappale, EYVL L 200, 30.7.2002.